[pic] | EURÓPAI BIZOTTSÁG |

Brüsszel, 2010.9.21.

COM(2010) 489 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Írország „EGF/2009/021 IE/SR Technics” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2009. október 9-én Írország az SR Technics Ireland Ltd vállalatnál történt elbocsátásokat követően „EGF/2009/021 IE/SR Technics” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

E kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok:

EGAA-referenciaszám EGF/2009/021

Tagállam Ireland

2. cikk a)

Érintett vállalatok SR Technics Ireland Ltd

Beszállítók és az ellátási lánc következő szintjein álló termelők Nincs

Referencia-időszak 2009.4.3–2009.8.2

A személyre szabott szolgáltatások kezdetének időpontja 2009.3.25

A kérelem benyújtásának időpontja 2009.10.9.

A referencia-időszakban történt elbocsátások száma 800

Elbocsátások száma a referencia-időszak előtt és után 335

Összes támogatható elbocsátás 1 135

A támogatásra jogosult elbocsátott munkavállalók száma 850

A személyre szabott szolgáltatások: költségvetés EUR-ban 11 015 174

Az EGAA végrehajtásához kapcsolódó kiadások[3]: költségvetés EUR-ban 440 000

Az EGAA végrehajtásához kapcsolódó kiadások (%) 3,8

Teljes költségvetés EUR-ban 11 455 174

EGAA-hozzájárulás EUR-ban (65 %) 7 445 863

1. A kérelmet 2009. október 9-én nyújtották be a Bizottságnak, és 2010. május 18-ig további információkkal egészítették ki.

2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Írország érvelése szerint az SR Technicsnél történt elbocsátások közvetlenül kapcsolatba hozhatók a légi közlekedési tevékenységnek a globális pénzügyi és gazdasági válság miatt bekövetkezett visszaesésével. Írország az Eurostat-tól származó statisztikákat nyújtott be, amelyek szerint 2008 első negyedéve és 2009 harmadik negyedéve között a légi közlekedési ágazatban az üzleti forgalom több mint 9 %-kal csökkent (EU-27). Az euróövezetben a visszaesés még nagyobb volt: ugyanebben az időszakban a forgalom 15,9 %-kal csökkent. A légi közlekedési ágazatban bekövetkezett visszaesés óriási nyomást gyakorolt a légitársaságokra, arra kényszerítve azokat, hogy leszorítsák költségeiket, és világszerte csökkentette a karbantartási, javítási és felújítási (MRO) tevékenységek volumenét. Már a válság előtt észlelhető tendencia volt, hogy a légitársaságok költségeik csökkentése érdekében az MRO-szolgáltatásokat olyan országokba helyezik át, ahol alacsonyabbak a költségek. Az előrejelzések szerint az MRO-tevékenységek Kelet-Európában 2007 és 2017 között várhatóan évente 10,8 %-kal, a Közel-Keleten pedig 5,3 %-kal bővülnek. A Nyugat-Európában várható növekedés ugyanakkor csak 3,8 %. Az ágazati szakérők által említett okok nagyrészt a Nyugat-Európában érvényesülő munkaerőköltségekkel függenek össze. A globális pénzügyi és gazdasági válság még ezeket a gyenge növekedésre utaló előrejelzéseket is aláaknázta, és az MRO-tevékenységek erős visszaeséséhez vezetett az EU-ban.

A legutóbbi, az MRO-ágazat 2008. szeptemberi konferenciáján megfogalmazott előrejelzések szerint a nyugat-európai piaci részesedés 2008 és 2018 között várhatóan évi 2 %-kal csökken, míg az alacsonyabb költségű kelet-európai országokban a piaci részesedés évi 3 %-kal növekszik.

4. Megváltozott a légitársaságok által követett üzleti modell is: a teljes körű MRO-szolgáltatásokra irányuló szerződések helyett a specializáció és a szerződésmegosztás terjedt el. Ezáltal a légitársaságok egyetlen átfogó MRO-szerződés helyett több kisebb – az előnyösebb feltételek alapján kiválasztott – szerződést kötnek.

Az SR Technics emiatt két jelentős szerződéstől esett el, amelyeket az Aer Lingus és a Gulf Air légitársaságokkal kötött volna meg. Az Aer Lingus szerződést, amikor az a megújítási szakaszba lépett, több kisebb szerződésre osztották fel, és ezekre versenypályázatokat írtak ki. Ezen az Aer Lingus évi 20 millió EUR-t meghaladó összeget nyert, ugyanez az SR Technics számára azonban jelentős veszteséget okozott. A Gulf Air szerződést egy bahreini vállalat nyerte el.

Írország érvelése szerint a globális pénzügyi-gazdasági válság tovább rontott az MRO-vállalkozások már eleve nehéz helyzetén a magas költségű régiókban, és a légitársaságokat erőteljesebb költségcsökkentésre késztette.

Az elbocsátások számának igazolása és a 2. cikk a) pontjában foglalt kritériumok teljesítése

5. Írország e kérelmet az 1927/2006/EK rendelet 2. cikkének a) pontjában említett beavatkozási kritérium alapján nyújtotta be, amely szerint az alapból akkor lehet támogatást nyújtani, ha egy tagállamban működő vállalattól egy négyhónapos időszak alatt legalább 500 főt bocsátottak el, beleértve az e vállalat beszállítóitól és az ellátási lánc következő szintjein álló termelők körében elbocsátott munkavállalókat is.

6. A kérelem arra hivatkozik, hogy a 2009. április 3. és 2009. augusztus 2. közötti négyhónapos referencia-időszakban 800 főt bocsátottak el az SR Technics vállalattól. Az elbocsátások számának meghatározása az 1927/2006/EK rendelet 2. cikke (2) bekezdése első francia bekezdésének rendelkezései szerint történt.

Az elbocsátások előre nem látható jellegének bizonyítása

7. Az ír hatóságok érvelése szerint a globális gazdasági és pénzügyi válság súlyosan érintette a légi közlekedési ágazatot, és az utasok, a megtett mérföldek, és az üzemben lévő repülőgépek száma egyaránt csökkent. Következésképp az ágazat arra kényszerült, hogy a karbantartási, javítási és felújítási szektorban próbáljon meg költségeket megtakarítani, és amikor a szerződések a megújítási szakaszba léptek, a társaságok a rendelkezésre álló lehetőségek közül a legolcsóbb megoldást keresték. Az SR Technics a leépítéseket megelőző időszakban az Aer Lingus és a Gulf Air légitársaságokkal megkötendő fontos szerződésektől esett el. Bár a légi közlekedési ágazatra már a szeptember 11-i események után bekövetkezett globális visszaesés is nagy csapást mért, semmilyen előjel nem utalt a jelen gazdasági és pénzügyi válság súlyosságára. Ezért az ágazat nem tudott arra felkészülni és megfelelően reagálni. A szerződések elvesztése után, szembesülve az alacsonyabb költségű régiók erős versenyével, az SR Technics-nek nem maradt más választása, mint a dublini üzem bezárása.

Az elbocsátó vállalatok és a támogatásra jogosult munkavállalók meghatározása

8. A kérelem szerint összesen 1 135 munkavállalót bocsátottak el, valamennyit az SR Technics dublini üzeméből. Közülük 800 főt a négy hónapos referencia-időszakban bocsátottak el, 335 főt pedig azt követően, de ez utóbbiak is az EGAA-ból támogatható elbocsátások voltak.

Írország becslése szerint az elbocsátott munkavállalók közül várhatóan 850-en részesülnek EGAA-támogatásban. A többi elbocsátott munkavállalónak valószínűleg saját kezdeményezésből, az EGAA támogatásának igénylése nélkül is sikerül majd állást találnia, vagy elhagyják a munkaerőpiacot.

9. A támogatásra jogosult munkavállalók megoszlása a következő:

Kategória | Szám | Százalék |

Férfiak | 797 | 93,8 |

Nők | 53 | 6,2 |

EU-állampolgárok | 850 | 100,0 |

Nem EU-állampolgárok | 0 | 0,0 |

15 és 24 év közöttiek | 32 | 3,8 |

25 és 54 év közöttiek | 808 | 95,1 |

54 évesnél idősebbek | 10 | 1,2 |

10. A foglalkozási kategóriák szerinti megoszlás a következő:

Kategória | Szám | Százalék |

Vezetők | 173 | 20,4 |

Felsőfokú képzettséget igénylő foglalkozások | 24 | 2,8 |

Technikusok és hasonló végzettségű egyéb szakmunkaerő | 152 | 17,9 |

Irodai foglalkozások | 99 | 11,6 |

Szakképzettséget igénylő ipari foglalkozások | 402 | 47,3 |

11. Az 1927/2006/EK rendelet 7. cikkének megfelelően Írország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület és hatóságai, illetve az egyéb érdekeltek ismertetése

12. Az elbocsátások által érintett terület Dublin (földrajzi) megye északi területe, az IE021 Dublin NUTS III régióban, ahol az SR Technics üzeme található a dublini repülőtéren. A dublini régió négy helyi önkormányzat területéből áll (közigazgatási megyék): Dublin City, South Dublin, Fingal és Dun Laoghaire-Rathdown. Az SR Technics munkavállalóinak nagy többsége a dublini régióban, és Meath, Kildare és Louth megyékben él. Az ország hét legnépesebb megyéje között hatot Dublin négy közigazgatási megyéje, valamint Kildare és Meath képvisel, összesen 1 536 342 lakossal, ami az országos népesség 36,2 %-át teszi ki. A FÁS nemzeti képzési hatóság által 2009 májusáig megkérdezett 639 elbocsátott munkavállaló közül csak 17 (2,7 %) lakott a fenti megyéken kívül.

13. A fő érdekelt fél a Vállalkozási, Kereskedelmi és Foglalkoztatási Minisztérium (Department of Enterprise, Trade and Employment). Operatív szinten a felelősség a Foras Aiseanna Saothairt (FÁS), azaz a Nemzeti Képzési és Foglalkoztatási Hatóságot terheli. A FÁS észak-dublini regionális irodája számos munkaerő-piaci szolgáltatást nyújt és programmal szolgál a munkanélküliek és a Dublin északi részén dolgozók számára.

További érdekelt felek: az Enterprise Ireland (EI) az ír vállalkozások növekedésének támogatásáért felelős állami hatóság, amely a hazai ellenőrzésű vállalkozások számára közös integrált forrásból nyújt fejlesztési tanácsokat, valamint finanszírozást és támogatási szolgáltatásokat; és az Oktatási és Tudományos Minisztérium (Department of Education and Science), amely a szakpolitika kialakításáért és az oktatás nemzeti finanszírozásáért felel. A felnőttoktatás biztosítása szempontjából az alacsonyabb iskolai végzettségek szintjén az operatív felelősség a Szakoktatási Bizottságoké (Vocational Education Committees), a magasabb iskolai végzettségek szintjén pedig több felsőoktatási intézményé, köztük egyetemeké és műszaki főiskoláké. Ezen felsőoktatási intézmények felett a Felsőoktatási hatóság (Higher Education Authority) gyakorol felügyeletet, amely pedig az Oktatási és Tudományos Minisztériumnak (Department of Education and Science) alá tartozik.

A felsőoktatási intézmények – a Dublin City University (DCU), Dublin Institute of Technology (DIT), az Institute of Technology Blanchardstown (ITB) és az Institute of Technology Tallaght (ITTD) – együttesen szolgálják ki az SR Technics munkavállalói lakóhelyének megfelelő általános vonzáskörzetet. Ezek az intézmények számos kezdeményezésben együttműködnek, ilyen például a Dublin Régió Felsőoktatási Szövetsége (Dublin Region Higher Education Alliance) a Tanulási Innovációs Hálózat (Learning Innovation Network) és a Felsőoktatási Hatóság által annak Stratégiai Innovációs Alapja (Strategic Innovation Fund) keretében finanszírozott további projektek, mint például a Munkahelyi oktatás (Education in Employment) projekt és a Munkaadói és Felsőoktatási Partnerség Ütemterve (Roadmap for Employment-Academic Partnership).

14. A munkavállalókat képviselő szakszervezetek a következők: UNITE, AGEMO, ATGWU, IMPACT, IEI, SIPTU, UCATT és TEEU.

15. További érdekelt felek a Fingal Munkacsoport (Fingal Task Force), az IDA Ireland (feladata a külföldi befektetők és befektetések Írország számára való megnyerése), az Észak-dublini Fejlesztési Koalíció, (North Dublin Development Coalition, NorDubCo), a Dublini Területi Partnerségek (Dublin Area Partnerships) és a Helyi Vállalkozási Tanácsok (Local Enterprise Boards).

Az elbocsátások várható hatása a helyi, a regionális és az országos foglalkoztatásra

16. Írország szerint az elbocsátások hatása a helyi szinten jelentős lesz. Az elbocsátások Fingal megye területén a teljes munkaerő-állomány több mint 1 %-át érintették. Dublin megye északi részének (ahol az SR Technics található) szociális segélyezési irodájánál 2009. március és szeptember között 7 562-ről 9 057-re (+19,8 %-kal) emelkedett azok száma, akik szerepelnek a „Live Register” listán (a szociális segélyben részesülők számát jelzi és a munkanélküliség szintjének mérésére szolgál, mielőtt a Központi Statisztikai Hivatal negyedéves nemzeti háztartási felmérésből származó pontosabb negyedéves statisztikai adatai rendelkezésre állnának). Ebben az időszakban az ország összes helyi szociális segélyezési irodája közül Balbrigganban, Dublin megye északi részén emelkedett a legnagyobb mértékben a Live Registerben szereplők száma.

17. A 2009. március és szeptember közötti időszak egybeesik azzal az időszakkal, amely során 838 SR Technics munkavállalót bocsátottak el. 2009. október elején 593 korábbi SR Technics munkavállalót vettek fel a Live Register listára, közülük 442 fő (75 %) a dublini régióban él.

18. Noha az SR Technics beszállítói vagy az ellátási lánc következő szintjein álló termelői körében nem jelentettek a vállalathoz közvetlenül kapcsolódó elbocsátásokat, az SR Technics elbocsátásai miatt bekövetkezett bevételkiesés várhatóan jelentős csökkenést okoz majd a közvetett foglakoztatásban a munkavállalók jövedelmének kiesése miatt, illetve annak következtében, hogy visszaesik az SR Technics helyi és regionális termék- és szolgáltatásbeszerzési forgalma. E tekintetben a 2007-es 69 millió EUR értékű éves bértömeg, valamint a 24,9 millió EUR, illetve 18,1 millió EUR értékű anyag- és szolgáltatásbeszerzése jelentősnek minősül.

Az SR Technics leépítései a régióban hozzáadódnak a közelmúltban a élelmiszer-ipari ágazatban a hagyományos termelővállalatoknál történt jelentős leépítésekhez.

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása

19. Írország olyan intézkedéscsomagot javasol az elbocsátott munkavállalók támogatására, amely 5 pillérre épül: FÁS tanácsadás és képzés, elbocsátott gyakornokok munkahelyi és munkahelyen kívüli képzése, szakoktatási bizottságok által nyújtott képzések, önálló vállalkozás/önfoglalkoztatás, valamint a felsőfokú oktatás.

20. A FÁS tanácsadás és képzés az elbocsátott munkavállalók többsége által igénybe vehető alapvető pályaorientációs tanácsadást foglal magában számos tanfolyam mellett, amelyek vagy számítástechnikai vagy életvezetési ismereteket, vagy egyéb szakmai lehetőségeket kínálnak. Minden teljes időben folyó FÁS-kurzuson részt vevő személy képzési juttatásra is jogosult.

A becslések szerint 850 munkavállaló fogja igénybe venni a FÁS pályaorientációs tanácsadást, aminek a becsült költsége fejenként 100 EUR. A FÁS tanfolyamokon várhatóan 789 munkavállaló vesz majd részt, ennek becsült költsége fejenként 784 EUR. Közülük körülbelül 70 fő részesülhet fejenként 3 863 EUR képzési juttatásban.

E pillér becsült összköltsége 973 710 EUR.

21. Az elbocsátott gyakornokok munkahelyi és munkahelyen kívüli képzésének célja, hogy az SR Technicsnél jelenleg szakmai gyakorlatukat töltők számára lehetővé tegye a gyakorlat befejezését. A kompetenciaszinteken alapuló gyakornoki rendszer hét váltakozó, munkahelyi és munkahelyen kívüli képzési fázisra épül. Az SR Technics azon gyakornokainak, akik az SR Technics bezárása előtt befejezték az 1–4. fázist, el kell végezniük az 5. és 7. (munkahelyi) fázist, szünetet tartva közöttük, amikor a 6. munkahelyen kívüli fázist végzik el. A számítások szerint a szakmai gyakorlat munkahelyen kívüli elemét hetven gyakornok fogja elvégezni, ami gyakornokonként 7 699 EUR költséget jelent, a szakmai gyakorlat munkahelyi elemét pedig 37 gyakornok, fejenként 6 886 EUR költséggel.

E pillér becsült összköltsége 793 714 EUR.

22. A szakoktatási bizottsági képzéseket a környező területek, többek között Dublin, Meath és Louth megyék szakoktatási bizottságai fogják nyújtani. A képzések az elbocsátott munkavállalók szakmai hátteréhez igazított programokat, többek közt bevezető programot, a készségek átadására irányuló programot, a munkához szükséges digitális jártasságokat biztosító programot, valamint egy önfoglalkoztatási modult foglalnak magukban.

A bevezető programon, amelynek célja a korábbi tanulmányok elismertetése, a pszichometriai vizsgálat és pályaválasztási tanácsadás, körülbelül 480 munkavállaló vesz majd részt, munkavállalónként 250 EUR becsült költséggel.

A tervek szerint a csomag a készségek átadására irányuló kurzusokat tartalmaz majd igény szerint a következő területeken: környezetbarát technológia, számítógép-karbantartás, üzleti és számviteli ismeretek, számítógépes munkavégzés, Okleveles Microsoft szakértő (MCP) és kommunikációs készségek, 162 fő számára, fejenként 7 000 EUR költséggel.

A munkához szükséges digitális jártasságok programjában kb. 108 munkavállaló vehet részt. Ez a program a következő modulokat tartalmazza: informatikai és recepciós ismeretek, informatika a kiskereskedelemben és az ügyfélszolgálat területén, adattárolási és adatkezelési ismeretek, számítógépes irodai ügyviteli és tervezési ismeretek, valamint informatikai és kommunikációs készségek és kommunikáció az elektronikus kereskedelemben. A becsült költség résztvevőnként 7 000 EUR.

Végezetül körülbelül 90 munkavállaló vesz részt a saját vállalkozás indításának segítését célzó, következő tanfolyamokon: számítógép az üzleti életben, kisvállalkozások könyvvitele, kézi vagy számítógépesített könyvelés, és üzleti kommunikáció. A becsült költség résztvevőnként 7 000 EUR.

E pillér becsült összköltsége 2 640 000 EUR.

23. Az önálló vállalkozás/önfoglalkoztatás pillérhez tartozó intézkedéseket az Enterprise Ireland (EI), a Fingal Megyei Vállalkozási Tanács (City and County Enterprise Board, CEB) és más érdekelt szereplők valósítják meg. Ezek az intézkedések egy kezdeti, a vállalkozásra való ösztönzést célzó üzleti információs műhelyfoglalkozás-sorozatot foglalnak magukban, amelyen a becslések szerint 850 munkavállaló vesz majd részt, fejenként 50 EUR költséggel.

Innen valószínűleg négy fő léphet tovább a rövid EI/CEB vállalkozásösztönzési programba, ami fejenként 3 000 EUR költséget jelent.

A becslések szerint öt munkavállaló részesül az Enterprise Ireland megvalósíthatósági támogatásában, amely a potenciális vállalkozásalapítók számára – akik már rendelkeznek üzleti tervvel, vagy éppen kialakítják azt – lehetővé teszi annak megítélését, hogy termékkínálatuk megállja-e a helyét a piacon, valamint azt, hogy megbizonyosodjanak a tényleges piaci potenciálról és az üzleti tervet még a befektetőknek tett javaslat véglegesítése előtt kiigazítsák. A vállalkozások alapítókkal szemben elvárás, hogy az üzleti terveiket komoly háttérmunkával alapozzák meg, és a vállalkozás mögött erős vezetői csapat álljon. Az odaítélhető támogatás mértéke maximum 15 000 EUR lesz.

További öt fő vehet részt az előbbinél komolyabb erőfeszítéseket igénylő CORD (koordinált kutatás és fejlesztés) egyetemi programban, amely keretében a vállalkozók a Blanchardstown Műszaki Főiskola vagy a Tallaght Műszaki Főiskola Vállalkozási Program (Enterprise Platform Programme) nevű felsőfokú nappali képzését végzik el. Ez a program csak az ún. „High Potential Start Up” vállalkozások számára elérhető. Ezek azok az induló vállalkozások, amelyek olyan növekedési potenciállal rendelkeznek, hogy már a működés első három évében 1 millió EUR eladási/exportforgalmat tudnak elérni és legalább 10 alkalmazottat tudnak foglalkoztatni. Ha az Enterprise Ireland felmérése alapján a vállalkozás megfelel a fenti kritériumoknak, a vállalkozó maximum 30 000 EUR összegű támogatás vagy az előző három évi bértömeg 50 %-ának megfelelő összeg közül az alacsonyabb összegben részesülhet.

A becslések szerint 20 munkavállaló pályázik majd foglalkoztatási támogatásra, amely az induló vállalkozásokat hivatott munkavállalók alkalmazására ösztönözni, munkavállalónként 10 000 EUR becsült költséggel.

Az önálló vállalkozás/önfoglalkoztatás pillér becsült összköltsége 479 500 EUR.

24. Az elbocsátott munkavállalók részére igény szerint felsőfokú oktatást nyújtó ötödik pillér intézkedéseit a felsőoktatási intézmények valósítják meg, amelyek együttesen szolgálják ki azt a területet, ahol az SR Technics munkavállalói élnek. Ezek az intézmények többek között a Dublini Egyetem (Dublin City University, DCU), a Dublin Műszaki Főiskola (Institute of Technology, Dublin, DIT), a Blanchardstown Műszaki Főiskola (Institute of Technology, Blanchardstown, ITB) a Tallaght Műszaki Főiskola (Institute of Technology, Tallaght, ITTD).

Írország becslései alapján 250 munkavállaló vehet részt az e pillérhez tartozó programokban. Ezek a munkavállalók valamennyien részt vehetnek egy szemináriumokból, műhelyfoglalkozásokból és tájékoztató előadásokból álló előkészítő kurzuson, amelyet többek közt a pénzügyi tervezés és költségvetés-készítés, személyes és szakmai fejlesztés, tanácsadás az oktatásba való visszatérés, illetve annak előkészítése, valamint vállalkozás témakörökben szerveznek. Az előkészítő kurzus becsült összköltsége munkavállalónként 150 EUR.

A Nemzeti Képesítési Keretrendszer (National Framework of Qualifications) három különböző felsőoktatási szintje lesz elérhető, akár nappali tagozatos, akár részidős képzés formájában: a 6. szint (különféle szakmaspecifikus és/vagy általános ismeretek és készségek elsajátítását igazoló felsőfokú oklevelek), 7. szint (felsőfokú alapképzési fokozat – Ordinary Bachelor Degree) és 8. szint (kitüntetéses felsőfokú alapképzési fokozat – Honours Bachelor Degree). Mivel a támogatásra jogosult munkavállalók egyikének sincs felsőfokú végzettsége, mesterfokozatot nyújtó vagy posztgraduális képzések a csomagban nem szerepelnek.

A felsőoktatási intézmények a Nemzeti Képesítési Keretrendszer három szintjén elsősorban Írország „intelligens gazdaságpolitikájához” (Smart Economy policy) igazított programokat és okleveleket kínálnak, különösen az üzleti, valamint a mérnöki és informatikai területen.

A becslések szerint a költség (nappali tagozatos) munkavállalónként 7 500 EUR lesz, és a résztvevők száma szintenként a következők szerint alakul: 6. szint: 20 munkavállaló; 7. szint: 70 munkavállaló; 8. szint: 110 munkavállaló.

Az ebben a programban részt vevő fennmaradó 50 munkavállaló 6., 7., és 8. szintű részidős képzéseket végezhet el, ennek becsült költsége 2 750 EUR.

A csomag a képzések költsége mellett a segédanyagok és oktatási anyagok költségét is magában foglalja, résztvevőnként 163 EUR becsült költséggel.

A felsőfokú oktatási pillér mind a 250 résztvevőjét bevonják egy, az előző tanulmányok felmérésére és elismerésére irányuló folyamatba, hogy meghatározzák az egyes programok esetében releváns tananyagot. Ez a folyamat magában foglal egy általános tájékoztató előadást, ahol a felsőoktatási intézmények áttekintést nyújtanak a kínálatukról, részletes információval szolgálnak az egyes kurzusokról és segítséget nyújtanak az előző tanulmányok elismertetéséhez. A felsőfokú tanulmányokat folytatni kívánó munkavállalóknak ekkor egy, a tanulmányok felmérését célzó kétnapos megbeszélés keretében lehetőségük nyílik az előző tanulmányok elismertetésére. A részvevők segítséget kapnak tanulmányi céljaik meghatározásához és annak áttekintéséhez, hogy az igénybe vehető oktatási lehetőségeket hogyan használhatják fel ezen célok elérésére. A munkavállalók ezután beadhatják jelentkezésüket egy felsőfokú képzésre. Az előző tanulmányok elismerésére irányuló folyamat lehetővé teszi az egyes résztvevők számára, hogy feltérképezzék formális tanulmányaikat és gyakorlati úton szerzett ismereteiket. Ez lehetővé teszi számukra, hogy meghatározzák az őket érdeklő szakirányokat, illetve igazolják, hogy ismereteik kielégítik egy bizonyos fokozat megszerzéséhez szükséges felvételi követelményeket, valamint az egyéb gyakorlattal vagy tanulmányokkal megszerzett ismereteik olyan fokozatoknak felelnek meg, amelyek révén egy programba haladó szinten nyerhetnek felvételt. A becsült költség résztvevőnként 750 EUR.

Végezetül a csomag tartalmazza a felsőfokú képzésben részt vevő munkavállalók számára nyújtott jövedelemtámogatást. Az összes, 250 főre becsült munkavállaló részesül majd ilyen támogatásban, amelynek költsége fejenként 16 900 EUR.

A felsőfokú oktatás pillér becsült összköltsége 6 128 250 EUR.

25. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások irányítási és ellenőrzési, valamint tájékoztatási és népszerűsítési tevékenységeket takarnak.

26. Az ír hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. Az ír hatóságok e szolgáltatások összköltségét 11 015 174 EUR-ra, az EGAA végrehajtásához kapcsolódó kiadásokat pedig 440 000 EUR-ra (az összköltség 3,8 %-ára) becsülik. Az EGAA-ból igényelt teljes hozzájárulás összege 7 445 863 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Teljes költség (EGAA és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

FÁS pályaorientációs tanácsadás | 850 | 100 | 85 000 |

FÁS tanfolyamok | 789 | 784 | 618 310 |

FÁS képzési támogatások | 70 | 3 863 | 270 400 |

Gyakornokok – munkahelyen kívüli képzés | 70 | 7 699 | 538 930 |

Gyakornokok – munkahelyi képzés | 37 | 6 886 | 254 784 |

Szakoktatási Bizottságok pályakezdési programja | 480 | 250 | 120 000 |

Szakoktatási Bizottságok készségátadására irányuló programja | 162 | 7 000 | 1 134 000 |

Szakoktatási Bizottságok munkához szükséges digitális jártasságok programja | 108 | 7 000 | 756 000 |

Szakoktatási Bizottságok vállalkozói ismeretek programja | 90 | 7 000 | 630 000 |

EI/CEB vállalkozásösztönzés | 850 | 50 | 42 500 |

EI vállalkozói program | 4 | 3 000 | 12 000 |

EI megvalósíthatósági támogatások | 5 | 15 000 | 75 000 |

Egyetemi vállalkozói program (CORD) | 5 | 30 000 | 150 000 |

EI/CEB támogatás az önfoglalkoztatáshoz | 20 | 10 000 | 200 000 |

Felsőfokú előkészítő kurzusok | 250 | 150 | 37 500 |

A Nemzeti Képesítési Keretrendszer felsőfokú, 6. szintű képzései informatikai, mérnöki, üzleti és társadalomtudományi területen | 20 | 7 500 | 150 000 |

A Nemzeti Képesítési Keretrendszer felsőfokú, 7. szintű képzései informatikai, mérnöki, üzleti és társadalomtudományi területen | 70 | 7 500 | 525 000 |

A Nemzeti Képesítési Keretrendszer felsőfokú, 8. szintű képzései informatikai, mérnöki, üzleti és társadalomtudományi területen | 110 | 7 500 | 825 000 |

A Nemzeti Képesítési Keretrendszer felsőfokú oklevelet adó és egyetemi, 6–8. szintű részidős képzései informatikai, mérnöki, üzleti és társadalomtudományi területen | 50 | 2 750 | 137 500 |

Segédanyagok és oktatási anyagok felsőoktatásban részt vevő felnőtt hallgatók számára | 250 | 163 | 40 750 |

Előző tanulmányok elismerése a felsőfokú oktatáshoz | 250 | 750 | 187 500 |

Jövedelemtámogatás a felsőfokú oktatáshoz | 250 | 16 900 | 4 225 000 |

Az összes személyre szabott szolgáltatás részösszege | 11 015 174 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Előkészítő tevékenységek | 40 000 |

Irányítás | 230 000 |

Tájékoztatás és népszerűsítés | 80 000 |

Ellenőrzési tevékenységek | 90 000 |

Az EGAA végrehajtásához kapcsolódó kiadások részösszege | 440 000 |

Becsült költségek összesen | 11 455 174 |

EGAA-hozzájárulás (az összköltségek 65 %-a) | 7 445 863 |

27. Írország megerősíti, hogy a fent leírt intézkedések kiegészítik a strukturális alapok által finanszírozott intézkedéseket. Az EGAA irányító hatósága, amely az ESZA irányító hatósága is egyben, bevezette a szükséges ellenőrzési eljárásokat a kettős finanszírozás kockázatának elkerülésére.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja

28. Írország 2009. október 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

29. Miután megkapta az SR Technicsnél javasolt elbocsátásokról szóló értesítést, a FÁS találkozott az SR Technics szakszervezeti képviselőivel. A megbeszélések elsősorban azokra a lehetőségekre összpontosítottak, amelyekkel biztosítani lehetne, hogy az SR Technics vagy más érdekelt felek folyatassák a vállalat tevékenységét a dublini repülőtéren. A FÁS és a Vállalkozási, Kereskedelmi és Foglalkoztatási Minisztérium folyamatosan kapcsolatban állnak és konzultálnak a szakszervezetek képviselőivel az SR Technics elbocsátásainak minden vonatkozásáról. A FÁS és az SR Technics szakszervezeti képviselői informális megbeszélések keretében is folytatják az egyeztetést az összehangolt, személyre szabott szolgáltatási csomagról.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

30. Az 1927/2006/EK rendelet 6. cikkében foglalt kritériumok tekintetében az ír hatóságok kérelmükben:

31. megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

32. bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

33. megerősítették, hogy a fenti említett támogatható intézkedésekre más közösségi pénzügyi eszközből nem folyósítanak támogatást.

Irányítási és ellenőrzési rendszerek

34. Írország értesítette a Bizottságot, hogy a pénzügyi hozzájárulások kiosztását is azok a szervek fogják irányítani és ellenőrizni, amelyek Írországban az Európai Szociális Alap (ESZA) kiosztását is irányítják és ellenőrizik.

Finanszírozás

35. Írország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 7 445 863 EUR, ami az összköltségek 65 %-át teszi ki. A Bizottság által az alap terhére javasolt forrásallokáció az Írország által rendelkezésre bocsátott információkon alapul.

36. Tekintetbe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikke (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

37. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

38. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre a forrás igénybevételéről szóló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

39. A Bizottság a 2010. évi költségvetés kötelezettségvállalási és kifizetési előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

40. A végrehajtás jelenlegi állapotában úgy tűnik, hogy a 01 04 05 („A vállalati program befejezése: a kis- és középvállalkozások (kkv-k) pénzügyi környezetének javítása”) költségvetési tétel keretében 2010-re rendelkezésre álló kifizetési előirányzatokat idén nem használják fel teljes mértékben.

41. A kifizetési előirányzatokat vagyonkezelői számlákra csoportosítják át annak érdekében, hogy az Európai Beruházási Alap (EBA) mindenkor képes legyen kifizetéseket tenni a pénzügyi közvetítők részére. A pénzügyi válság jelentős hatással volt a pénzügyi eszközök kifizetési profiljára, különösen a kockázati tőke területén. Az Európai Kockázati és Magántőke Egyesület (EVCA) szerint a befektetések és a tőkekivonások (kilépések) 2007 és 2009 között a válság előtti helyzethez viszonyítva kevesebb mint felére csökkentek. E fejlemények szintén jelentős hatással voltak a 2010. évi kifizetések előrejelzéseire. A fent kifejtet okokból adódóan a 2010. évi költségvetésben tervezett kifizetési előirányzatokat 2010-ben nem használják fel teljes mértékben. Ennélfogva 7 445 863 EUR átcsoportosítható.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Írország „EGF/2009/021 IE/SR Technics” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[4] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[5] és különösen annak 12. cikkének (3) bekezdésére,

tekintettel az Európai Bizottság javaslatára[6],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) Írország az SR Technics vállalatnál történt elbocsátásokra tekintettel 2009. október 9-én az EGAA igénybevételére irányuló kérelmet nyújtott be, 2010. május 18-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 7 445 863 EUR rendelkezésre bocsátására tesz javaslatot.

(5) Az EGAA-t tehát igénybe kell venni az Írország által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2010. évi általános költségvetésének keretein belül az Európai Globalizációs Alkalmazkodási Alapból (EGAA) 7 445 863 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában ki kell hirdetni.

Kelt, […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az 1927/2006/EK rendelet 3. cikkének harmadik bekezdése szerint.

[4] HL C 139., 2006.6.14., 1. o.

[5] HL L 406.,2006.12.30, 1. o.

[6] HL C […], […], […]. o.